太阳照常升起

《太阳照常升起》是一部中国个电影，2007年9月14号开始上映。箇部电影是来《阳光灿烂的日子》搭《鬼子来了》过后，姜文导演个第三部电影作品，主要演员有周韵、房祖名、姜文、黄秋生、陈冲还有孔维。

电影讲着四段发生勒1958年到1976年期间，地点来勒中国南部、东部搭西部，看出来分散实际上相连个人物故事，主题分别是疯、恋、枪、梦。渠畀人视作一部艺术电影，剧情有留白，风格类似《阳光灿烂的日子》。

电影从叶弥个小说《天鹅绒》改编得来。该小说字数七千，暴开始来勒《人民文学》2002年第四期上发表，后收入中篇小说集《天鹅绒》，由山东文艺出版社2003年出版。

 创作 
姜文表示，《太阳照常升起》个灵感从一首新疆民歌得来。二十年前头，大学里有弗少新疆来个同学，来热天头热到睏弗着个辰光，大家就到操场上唱歌跳舞，其中一首歌留畀姜文非常深个印象，让佗想拍一部电影。2005年，姜文来看叶弥个小说《天鹅绒》个辰光，突然觉着伊只电影有戏唻，四个故事一下子出现勒佗个脑海里。之后姜文就寻来编剧述平搭著过士行，口述故事，让两人写成电影剧本。最后，姜文寻到投资方，乃么完成歌曲记忆到电影个转变。

 拍摄 
电影拍摄取景地点有中国北京，云南香格里拉硕都湖、元阳箐口哈尼民俗村、腾冲湿地、云南大学，搭著甘肃等地，用著将近一年个辰光再完成拍摄。

电影曾由于周韵个怀孕而暂停拍摄，后来经补拍而完成。姜文称，电影末尾出现个婴儿就是自己搭周韵生个老小，是上帝来拍摄期间送畀自家个礼物，应该好好较利用。因为拍摄期间天气忒冷，为著照顾老小，箇场戏只拍著两条就过哉。

 配乐 
电影个配乐师是日本配乐大师久石让。久石让看过电影样片后，畀电影个梦幻色彩搭魔幻浪漫主义吸引。完成后个配乐分成主章节搭副节，前者表现出雄美壮丽，后者表现出浪漫凄美。配乐出来过后，姜文个评价是“觉着真个是比莫扎特好一点”。

 参展搭票房 
《太阳照常升起》是第64届威尼斯国际电影节参赛作品，同时也是多伦多国际电影节特别推介电影、韩国釜山电影节观摩电影，并来勒香港亚洲电影节优先放送。来2008年，该片以姜文作品个身份参加法国杜维尔电影节电影回顾展。

电影从2007年9月14号开始勒中国上映，到10月24号辰光，据文汇报报道，来上海单家影院投入个30份拷贝获得著150多万块个票房。到月底电影下档时，8000万投资有3000万个票房，搭电影一开始个过亿票房目标相差甚远。鉴于弗少观众反映看弗懂，姜文表示以后会多拍一些大家看得懂个片子。

 评价 
电影《太阳照常升起》来摄影、立意搭讲故事个方式上得到著观众个认可。但电影故事个时间背景是1958年到1976年，而观众个年龄集中勒15岁至30岁，乃么就出现嗷种现象：由于对时代背景弗够熟悉，跟弗上影片跳跃个思维，结果蛮多点人“看弗懂”。姜文表示，看弗懂电影个主要是70后人群，60后搭80后蛮容易看明白个。而主演陈冲对此解析如下：

“姜文的故事永远不满足于告诉你一些司空见惯的、日常的事。国内很多观众的观影习惯其实是靠电视剧培养起来的，还是期待你给我讲个故事。一旦这个电影不是侧重于叙事，而是另一些更深更难的东西，他们就不适应。”

另外一方面，由于电影留下蛮多点疑问点、空白点，造成多解，留畀观众想象个空间比较大，箇些因素畀人认为是该电影最宪个地方。

加拿大多伦多国际电影节官方个评价是“箇是一部非常有美感个魔幻主义电影，导演姜文颠覆了电影故事直线讲述个传统，营造出一个纯粹个视觉诗境。画面作兴也随著颠覆性个故事结构看出来有些逻辑混乱。不过阿末得来，像电影中天鹅绒来封闭个中国稀有而珍贵一样，其电影主题仍旧鲜活个表现出来。”美国专业电影杂志《好莱坞报道》评价说“流畅个剪辑，出色个画面让姜文营造个华丽、浪漫个电影幻想成为一个视觉盛宴……除落好看，电影《太阳照常升起》也充满乐趣，实在是电影精品、大师之作。”

 参考资料 

 外部链接 
叶弥小说《天鹅绒》

Category:剧情片
Category:中国电影‎
Category:2007年电影